[Video] Aardklop: Kies ŉ feeskarakter en kom hou feesWicus van der Merwe en Dowwe Dolla by Aardklop in ‘Dowwe Wicus en Dolla van der Merwe’ (Foto: Facebook) Of jy nou ŉ feesflerrie, ŉ Sannie-smulpaap of ŉ boekie-bokkie is, vanjaar se Aardklop Nasionale Kunstefees op Potchefstroom gaan iets vir jóú bied: die unieke en diverse feesganger wat om welke rede ook al dié fees ondersteun. Hoewel vanjaar se kunstefees beloof om op dieselfde weghol-suksesresep van verlede jaar voort te bou, brei Aardklop vanjaar selfs verder uit om elke feesganger in ag te neem. Dit is juis daarom dat die fees vanjaar sy unieke feeskarakters bekend gestel het, en jy sal jouself met minstens een van dié kategorieë kan identifiseer. Feeskarakters met wie Aardklop onder andere spog, sluit in Frikkie Flinkdink, Sannie Smulpaap, Feesflerrie, Amok Haantjie, Baby Kopklits, die Klitsklets-koningin en die Fênsie Sjmênsie. “Ons het na al die feesgangers gaan kyk wat Aardklop ondersteun – van die een spektrum waar Sannie Smulpaap net die feesterrein wil besoek vir iets lekkers om aan te knibbel, tot die feesganger wat daar is om die teater te beleef en die visuele kunste te ondersteun,” sê Alexa Strachan, die feesbestuurder. Dit is juis uit dié feeskarakters dat Aardklop onlangs sy hoogs gewilde televisie-advertensie, met aktrises soos Eliza Cawood en Simoné Nortmann, bekend gestel het. Koöperasiestories met Chris van Niekerk, Marion Holm, Margit Meyer-Rödenbeck, Wessel Pretorius en Carel Nel (Foto: Facebook) “Mense geniet die feeskarakters ongelooflik baie omdat hulle hulle daarmee kan vereenselwig. Ons kry ongelooflike goeie terugvoer – almal sê hulle wil gewoonlik na ander kanale oorskakel wanneer die advertensies speel, maar met ons advertensie móét hulle wag tot op die heel einde, want Elize is so ongelooflik snaaks as Sannie Smulpaap.” Dié advertensie, waar ŉ paar van die feeskarakters kwansuis agter tralies beland het, beeld die “gereelde verdagtes” uit wat hulle skuldig maak aan feesviering na hartelus, vertel Strachan. “Ons is baie opgewonde oor vanjaar se fees. Ons het hier en daar ŉ bietjie aan die konsep verfyn, maar ons wil nie baie ver daarvan afdwaal nie omdat verlede jaar ŉ groot sukses was. Dit was nie ŉ sukses danksy een mens nie, maar oor elke uiteenlopende feesganger wat Aardklop ondersteun het.” Vanjaar se tema is eenvoudig: vir elkeen is daar iets in dié fees wat beloof om hulle volgende jaar te laat terugkeer vir selfs meer. Alexa se opdrag: Hier móét jy ŉ draai maak Belangrike punte Vanjaar se fees vind plaas tussen 2 en 8 Oktober. Die feesterrein open egter eers op 3 Oktober, aangesien die Kuns-safari op 2 Oktober plaasvind. Kaartjies is beskikbaar by Computicket. Vir meer inligting, besoek Aardklop se webwerf en Facebook-blad. Aardklop het ŉ eksklusiewe agter-die-skerms-video van hul splinternwe advertensie met Maroela Media gedeel.